Euroopa Liidu Teataja L 284 , 29/10/2001 Lk 0001 - 0002



Nõukogu otsus 2001/747/EÜ, 27. september 2001, mis käsitleb Euroopa Ühenduse ja Jaapani vahelise vastastikuse tunnustamise lepingu sõlmimist EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 esimese lõigu esimese lausega, lõike 3 esimese lõigu esimese lausega ja lõikega 4, võttes arvesse komisjoni ettepanekut ning arvestades järgmist: (1) Euroopa Ühenduse ja Jaapani vaheline vastastikuse tunnustamise leping allkirjastati Euroopa Ühenduse nimel 4. aprillil 2001 tingimusel, et oleks võimalik sõlmida see hilisemal kuupäeval, ning see tuleks heaks kiita. (2) Lepingu nõuetekohase toimimise tagamiseks tuleks kehtestada asjakohased siseriiklikud menetlused. Seetõttu on vaja anda komisjonile volitus teha muudatusi lepingu valdkonnalisade B osasse ning võtta selle rakendamiseks vastu teatavad otsused, ON VASTU VÕTNUD JÄRGMISE OTSUSE: Artikkel 1 Euroopa Ühenduse nimel kiidetakse heaks Euroopa Ühenduse ja Jaapani vaheline vastastikuse tunnustamise leping ja selle lisad ning ühisdeklaratsioonid ja lõppaktile lisatud kirjavahetus. Esimeses lõigus nimetatud tekstid on lisatud käesolevale otsusele. Artikkel 2 Nõukogu eesistuja edastab ühenduse nimel lepingu artikliga 14 ettenähtud teate. [1] Artikkel 3 1. Komisjon, keda abistab nõukogu poolt määratud erikomitee (edaspidi "erikomitee"), esindab ühendust lepingu artikli 8 alusel loodud ühiskomitees ning kooskõlas sama artikli lõikega 2 loodud allkomiteedes. Pärast erikomiteega konsulteerimist edastab komisjon teated, taotlused ja teabevahetuse ning ettepanekud, mis käsitlevad: a) vastavushindamisasutuste registreerimist, b) asutuste loetelu koostamist, c) vastavushindamisasutuste registreerimise lõplikku peatamist, ajutist peatamist ning peatamise tühistamist, d) kinnituse ja asutustelt saadud andmete heakskiitmata jätmist, e) selliste vastavushindamisasutuste, mille registreerimine on peatatud, sertifikaatide heakskiitmata jätmist, f) ekspertide määramist, g) meetmeid, mis on võetud seoses kontrollimiste, külaskäikude või vaidlustamistega, millele on osutatud lepingu artiklites 5, 6, 7, 8, 9, 10 ja selle valdkonnalisade samaväärsetes sätetes. 2. Komisjon määrab kindlaks ühenduse seisukoha ühiskomitees või vajaduse korral mis tahes allkomitees pärast seda, kui ta on erikomiteega pidanud nõu järgmistes küsimustes: a) lepingu artikli 8 lõike 2 kohaselt töökorra vastuvõtmine; b) lepingu artikli 8 lõike 2 kohaselt allkomiteede loomine; c) lepingu artikli 8 lõike 3 punkti c kohaselt teabevahetuse üksikasjalike eeskirjade vastuvõtmine; d) lepingu artiklite 5 ja 7, artikli 8 lõike 3 punkti a, artikli 8 lõike 3 punkti d ja artikli 9 kohaselt vastavushindamisasutuste registreerimine, nende kontrollimine ja nendega seotud otsused; e) lepingu artikli 8 lõike 3 punkti b kohaselt registreeritud vastavushindamisasutuste ja kinnitatud asutuste loetelu koostamine ja avaldamine; f) lepingu artiklite 5, 7 ja 10 kohaselt kinnitatud asutuste kontrollimine, külastamine ja vaidlustamine ning nendega seotud otsused; g) lepingu artikli 10 lõike 2 punkti b kohaselt hädaolukordade ja külaskäikude üksikasjalike eeskirjade määratlemine; h) kõnealuse valdkonnalisa punkti 7 alapunktide b ja c ning punkti 9 alapunkti b kohaselt häid tootmistavasid käsitleva valdkonnalisa rakendamise korra kehtestamine. 3. Pärast erikomiteega konsulteerimist haldab komisjon häid tootmistavasid käsitleva valdkonnalisa rakendamisega seotud üleminekukorda ja kiidab selle heaks ning saadab teisele osapoolele Euroopa Ühenduse nimel diplomaatilise noodi kinnitamaks, et ettevalmistustöö on lõpetatud (häid tootmistavasid käsitleva valdkonnalisa punkti 9 alapunkti a kohaselt). 4. Pärast erikomiteega konsulteerimist kiidab komisjon heaks kõik valdkonnalisa B osa muudatused ning saadab teisele osapoolele Euroopa Ühenduse nimel lepingu artikli 15 lõike 3 punktis b osutatud diplomaatilise noodi. 5. Kõikidel muudel juhtudel määrab nõukogu komisjoni ettepanekul kvalifitseeritud häälteenamusega kindlaks ühenduse seisukoha ühiskomitees või allkomitees. Brüssel, 27. september 2001 Nõukogu nimel eesistuja M. Verwilghen [1] Lepingu jõustumise kuupäev avaldatakse Euroopa Ühenduste Teatajas. --------------------------------------------------